Forretningsorden 2025

## Sammensetning, tale-, forslags- og stemmerett

1. Tale-, forslags- og stemmerett har:

* Alle delegater som representerer lag i tråd med Juventes vedtekter § 3 pkt. 3, § 5 pkt. 5 bokstavene a-d og § 5 pkt. 6, og som har levert fullmaktsskjema fra laget de representerer, har tale-, forslags- og stemmerett i alle saker.
* Inntil to direktemedlemmer fra hvert fylke.
* Syv medlemmer fra Sentralstyret har tale-, forslags- og stemmerett i alle saker unntatt valg, årsmeldinger og regnskap (§ 5 pkt. 5, bokstav d)

1. Tale- og forslagsrett har:

* Daglig leder.
* Andre ansatte kan gis tale- og forslagsrett ved behandling av saker som angår deres ansvarsområde som ansatte

1. Møtelederne kan, i samråd med landsmøtet, også gi talerett til andre.

## Møtets gang

Taletid

1. Taletid for innlegg er normalt begrenset til tre minutter.
2. Taletid for replikker og svarreplikker er normalt begrenset til ett minutt.
3. De valgte møtelederne kan, i samråd med landsmøtet, innføre begrensninger eller utvidelser i taletiden. Det kan gjøres unntak fra avgrenset taletid for forslagsstiller e.l.

Antall innlegg og replikker

1. Hver person gis maksimalt tre innlegg per sak. Møtelederne kan i store dokumenter regne hver overskrift som egen sak. Møtelederne kan gjøre unntak for forslagsstiller e.l.
2. Til hvert innlegg kan det maksimalt gis to replikker og én svarreplikk. Møtelederne kan om nødvendig avgrense replikkordskiftet mer enn dette.
3. Hver delegat kan få ordet til forretningsorden bare en gang under hver sak, eller hver overskrift i større saker.

Debattregler

1. Den som ønsker ordet, melder seg ved å vise stemmetegn. Alle innlegg, replikker og innlegg til forretningsorden holdes fra talerstolen.
2. Innlegg til dagsorden, forretningsorden og voteringsorden skal slippes til utenom talerlisten.
3. Møtelederne eller delegater kan foreslå å sette strek når de mener at en sak er ferdig drøftet. Etter at strek er satt, kan det ikke meldes nye innlegg eller fremmes nye forslag I saken.

Forslag

1. Alle endringsforslag skal fremmes på talerstolen, og leveres på eget skjema.
2. Landsmøtet kan, med kvalifisert flertall, vedta at saker som er innkommet etter fristen fastsatt i innkallingen, likevel kan tas opp til behandling.

Unntak

1. Møtelederne kan fremme forslag om at det blir gjort unntak fra dagsorden eller forretningsorden. Møtet må gi sin tilslutning ved absolutt flertall.
2. Saker kan besluttes gjenåpnet med simpelt flertall.

Redaksjonskomiteenes arbeid

1. Redaksjonskomiteene skal:

* Redigere og samordne innkomne forslag slik landsmøtet og møtelederne bestemmer.
* Gå gjennom alle skriftlige endringsforslag og sortere forslagene
* Redaksjonskomiteen kan, etter behov, fremme B-forslag, som ivaretar intensjonen til ett eller flere likelydende forslag.
* Gjøre forslag om hvordan landsmøtet skal behandle hvert enkelt forslag, for eksempel vedta eller avvise det, eller oversende det til Sentralstyret for videre behandling etter landsmøtet. Dersom redaksjonskomiteen foreslår å avvise forslaget, må forslagsstiller eller andre delegater aktivt ytre ønske om å opprettholde det for at det skal behandles av Landsmøtet.

## Regler for avstemning

Generelt

1. Landsmøtet kan gjøre vedtak når mer enn halvparten av de stemmeberettigede er til stede, jf. Juventes vedtekter.
2. Definisjoner på flertall:

* Simpelt flertall oppnås når et forslag får flest stemmer og det ikke er flere avholdende stemmer enn stemmer for og mot forslaget.
* Alminnelig flertall oppnås når et forslag får mer enn ½ av de avgitte stemmene. Ved alminnelig flertall medregnes ikke blanke stemmer eller stemmeberettigede som avstår fra å stemme. Det kan ikke være flere blanke stemmer enn avgitte stemmer.
* Absolutt flertall for et forslag oppnås om det får over halvparten av stemmene til de som har rett til å stemme (de stemmeberettigede). Om alle stemmeberettigede avgir sin stemme, er absolutt flertall det samme som alminnelig flertall.
* Kvalifisert flertall er oppnådd når minst 2/3 stemmene er for forslaget. I voteringer som krever 2/3 er det ikke mulig å stemme blank.

1. Alle med stemmerett som forlater møtesalen skal levere stemmetegnet til møtelederne slik at man alltid har full oversikt over hvor mange med stemmerett som er til stede.

* Skriftlig avstemning skal gjennomføres dersom en delegat eller møteleder krever det, jf. Juventes vedtekter.
* Får to forslag eller to kandidater likt stemmetall, skal det gjennomføres ny avstemning. Ved gjentatt stemmelikhet gjennomføres en loddtrekning.

Vedtektsendringer

* Vedtektsendringer krever kvalifisert flertall.

Andre vedtak

* Dersom ikke annet er sagt, blir saker avgjort med simpelt flertall. Avstemning skjer normalt ved å vise stemmetegn.
* Etter at avstemning om enkeltpunkter i et dokument er gjennomført, skal dokumentet voteres over i sin helhet.

Personvalg

* Ved personvalg skal det være skriftlig valg dersom det er forslag om mer enn én kandidat jf. Juventes vedtekter.
* Personvalg med to kandidater avgjøres med simpelt flertall. Dersom det er flere kandidater, gjennomføres valget i flere runder, der den med færrest stemmer strykes i hver runde inntil det er to stykker igjen, eller én får absolutt flertall.
* Ved skriftlig personvalg skal stemmeantallene referatføres.
* Sammensatt styresammensetning:
* Valgkomitéen, valgt av landsmøtet, innstiller et styre som samlet dekker et bredt spekter av kompetanse og erfaring.
* Det skal tilstrebes geografisk spredning slik at ulike fylker eller regioner er representert.
* Juvente er livssynsåpen. Styret skal gjenspeile et mangfold av livssyn, alder, erfaring, kompetanse, kjønnsidentiteter, etnisk bakgrunn og funksjonsvariasjon.
* For å sikre dette, anbefales det at valgkomitéen utformer en kortfattet kompetanseprofil for ønsket styresammensetning og at kandidatene vurderes opp mot denne profilen før de legges fram for avstemning.